Familia Franchetti

La **Familia Franchetti** ie na familia taliana scialdi dal muet, che vif truep a Roma y dlonch ora per l mond. L ie na familia de musicisć, cumponisć, scritëures, culeziunisć d'ert, viagiadëures, alpinisć. Truepes de familia à maridà persones ora dla Talia y n valguni ie nce nasciui y à vivù ora dla Talia. 
La familia ie patrona dl Ciastel Gherdëina dal 1926 incà, che vën gën metù de garat per cunzerc y mostres de ert.

I antenac fova judieres de Livorno (Franchetti) y Rotschild, che se à cunvertì tla religion catolica. 

; Abramo    
Abramo (1805-1887) nasciù a Livorno y maridà cun Allegra Levi Sonsino (1810-1875) à metù su na familia scialdi putënta y republicana a Reggio Emilia. Ël ie stat numinà baron tl 1858 dal rë Vittorio Emanuele II do che l se ova cruzià de mëter a ji la prima ferates tla Talia y a resané i palusc dla Maremma.

;Raimondo 
Raimondo (1829-1905) mut de Abramo, à maridà Luisa Sara Rotschild (1834-1924) dla familia di banchiers. I à abù trëi mutons Alberto, Edoardo y Giorgio. Tl 1878 àl cumprà a Unieja l *Palazzo Cavalli* sul Canal Grande.

Palazzo Cavalli Franchetti (Venice).jpg|Palazzo Cavalli Franchetti a Unieja, cumprà tl 1878.
Ca d Oro e Palazzo Giusti a Venezia facciata Canal Grande.jpg|Palazzo Contarini, sën Ca'd'Oro a Unieja.

;Alberto
Alberto (1860-1942) mut de Luisa Sara Rotschild y Raimondo fova n musicist y cumponist scialdi priejà te si tëmps. Ël se à maridà cun Margherita Levi (1865-1938).

;Giorgio 
Giorgio (1865-1922) ie stat n musicist, culezionist maridà cun Marion von Hornstein. I à abù doi mutos: Luigi (1891-1978) scritëur y pianist y Carlo (1896-1953) alpinist. Gran merit de Giorgio ie avëi criá la culezion Franchetti scialdi granda e de gran tl palaz Contarini sën tlamà Ca'D'Oro, che ël à scincà al stat talian y che fesc pert sën di Museums Venezia (MUVE).

;Luigi
Luigi (Luigino) (1891-1978) mut de Marion Hornstein y Giorgio ie stat n scritëur y pianist.

;Carlo
Carlo (1896-1953) mut de Marion von Hornstein y Giorgio, maridà cun Virginia Mereghi di Iesi. I à abù trëi fions Mario (1919-1976), Giorgio (1920-2005 ) y Tatiana (1934-2010). Carlo jiva scialdi sula montes de Cortina, ulache i Franchetti à na cësa, fajan nce nueva vies. A cortina al lascià fé doi furnadoies. Cunesciù iel nce per si gran atività sciche speleologh. Ad ël ie ntituledes trëi uties da mont, a Cortina, sul Gran Sasso y a Ovindoli, na streda y l purtoi *Canalone Franchetti* a Cortina. L ann 1926 à Carlo Franchetti cumprà ju l Ciastel de Gherdëina al chemun de Sëlva. Si merit ie nce chël de avëi derturà l ciastel nia me dedora ma nce dedite ulache i pueresc che l à abità per cënt ani à tizà ite d'inviërn per se sciaudé dut l fantorum. Tresl Gruber conta che l baron ti ova scrit ora n scech n blanch per ti cumpré ju la stua da Ulëta, ma ëila nen à nia ulù la dé ca. 

;Mario
Mario (1919-1976) maridà cun Anna Milliken (1919-2018). La familia Milliken à la majera industria de drap dl mond. Mario y l fra Giorgio puddëssun gën tlamé *socialites*. Mario fova ënghe n speleologh sche si pere Carlo.

;Giorgio jr.
Giorgio (1920-2006) ie stat n galerist a Roma y gran culezionist de auti.

;Tatiana
Tatiana (1934-2010) à maridà tl 1957 l artist american Cy Twombly un di plu prijei artisć dl mond d'al di da ncuei. Ëi à abù n mut Cyrus Alessandro Twombly (1959) ënghe n artist.

;Andrea
Andrea (2021), mut de Anna Milliken y de Mario fova cumpani dla atëura Angelica Ippolito. Ël à abù cater fions: Cody, Benjamin, Giordano y Baldassarra. Andrea ie cunesciù per i vins. Ël à metu su doi aziendes de vins: tla Toscana la *Tenuta Trinoro* y sul Etna la *Tenuta Passopisciaro*.

;Cody
Cody (1974), mut de Angelica Ippolito y Andrea, ie scritëur y se da ju cun i filmes y l ie cunesciù per l film-documenter *Nasciù rich* (*Born Rich* ann 2003.)

## Bibliografia
*I Franchetti sun geni.com.
* Genealogia familia Franchetti Geneanet

## Notes